A könyörülő Istené (…).

Bibliaolvasás: Amikor Jézus továbbment, meglátott egy születése óta vak embert. 2Tanítványai megkérdezték tőle: „Mester, ki vétkezett: ez vagy a szülei, hogy vakon született?” 3Jézus így válaszolt: „Nem ő vétkezett, nem is a szülei, hanem azért van ez így, hogy nyilvánvalóvá legyenek rajta Isten cselekedetei. 4Nekünk - amíg nappal van - annak a cselekedeteit kell végeznünk, aki elküldött engem. Mert eljön az éjszaka, amikor senki sem munkálkodhat. 5Amíg a világban vagyok, a világ világossága vagyok.” 6Ezt mondta, és a földre köpött, sarat csinált a nyállal, és rákente a sarat a vakon született ember szemeire, 7majd így szólt hozzá: „Menj el, mosakodj meg a Siloám tavában” - ami azt jelenti: küldött. Az pedig elment, megmosakodott, és már látott, amikor visszatért. 8A szomszédok pedig, és azok, akik látták azelőtt, hogy koldus volt, így szóltak: „Nem ő az, aki itt szokott ülni és koldulni?” 9Egyesek azt mondták, hogy ez az, mások pedig azt, hogy nem, csak hasonlít hozzá. De ő kijelentette: „Én vagyok az.” 10Erre ezt kérdezték tőle: „Akkor hogyan nyílt meg a szemed?” 11Ő így válaszolt: „Az az ember, akit Jézusnak hívnak, sarat csinált, megkente a szemeimet, és azt mondta nekem: Menj a Siloámhoz, és mosakodj meg. Elmentem tehát, megmosakodtam, és most látok.” 12Megkérdezték tőle: „Hol van ő?” „Nem tudom” - felelte. János 9: 1-12.

Alapige: ***Annak okáért tehát nem azé, aki akarja, sem nem azé, aki fut, hanem a könyörülő Istené. Róm 9:16.***

Isten könyörülete és kegyeleme egy hatalmas titok, egy csodálatos és megmagyarázhatatlan szeretet, amely egyszer csak elkezd vonzani Istenhez, a mi Teremtőnkhöz és üdvözítő mennyei Atyánkhoz. Ilyen az Úr Isten könyörülete, mint ahogyan azt a vakon született ember meggyógyításának történetéből hallottuk, vagyis tökéletesen illik rá az, hogy ***nem azé, aki akarja, sem nem azé, aki fut, hanem a könyörülő Istené.*** Ott ül és vesztegeti idejét egy ember vakon a rohanó világ útjának szélén, ezrek, vagy éppenséggel tíz, vagy százezrek rohantak el mellette szemellenzősen, úgy, hogy észre sem vették. Aztán arra járt Jézus, megállt mellette. Nem kérdezett semmit, hozzá sem szólt, a tanítványtársaihoz beszélt, de úgy, hogy hallja a kolduló vak is. Jézus szavai alig érthetőek, vagy teljesen érthetetlenek voltak a vak számára. Ezt hallotta: „Nekünk, - vagyis a tanítványoknak és Jézus Krisztusnak - amíg nappal van - annak a cselekedeteit kell végeznünk, aki elküldött engem. Mert eljön az éjszaka, amikor senki sem munkálkodhat. Amíg a világban vagyok, a világ világossága vagyok.” Ezt mondta, aztán a földre köpött, sarat csinált a nyállal, és rákente a sarat a vakon született ember szemeire, majd így szólt hozzá: „Menj el, mosakodj meg a Siloám tavában.” Az események többi részét akkor a tanítványok nem látták. Nem tudták, hogy milyen nagy változás történt abban a koldusban, aki több mint negyven éves koráig vakon koldult. Világot kapott Jézustól, nem csak a szeme, hanem egész emberi lénye is. Krisztus könyörülete olyan bölcsességgel és világossággal töltötte be, amivel nem tudtak versenyezni a papok, az írástudók és a farizeusok. Meggyőződésem, hogy Jézus érintése azt az embert újjászülte, sőt újjá teremtette.

Nézzétek, mit cselekszik az Úr azzal a vak koldussal! Vajon nem igazságtalan-e[[1]](#footnote-1)az Isten, aki Krisztusban már akkor könyörül és kiválaszt magának, amikor még meg sem születtem, semmi jót vagy gonoszt nem cselekedtem, hogy az Istennek elhívó akarata és az Ő kiválasztása szerint való végzése érvényesüljön, nem pedig a cselekedeteim érdeme? Távol legyen, - hangzik el Szentlélek Isten válasza, avagy nem tehet a mindenek Teremtője és Birtoklója azt a sajátjával, amit akar?[[2]](#footnote-2) Bizony bármit megtehet! Akkor is megteheti ezt, ha történetesen megfosztjuk Istent ettől a jogától, amikor úgy gondolkozunk, hogy az életem az enyém, azt teszek, amit akarok. Tudatosuljon ez bennünk, hogy Isten bármikor bármit megtehet a saját tulajdonával!

Nézd hát és lásd, hogy Isten miként ismerteteti meg az ő könyörülő dicsőségének gazdagságát az irgalom edényein, akik mi vagyunk, akik halljuk az igét, mert mikor halljuk ezt az igét az irgalom edényei vagyunk, melyeket eleve elkészített a dicsőségre! Azért halljuk az örök élet evangéliumát, mert az Úr Isten meg akar könyörülni rajtunk! Látván nézd és tedd fel magadban a kérdést, hogy vajon mit szólhatsz ellene, avagy mit tehetsz érte?[[3]](#footnote-3)

A legfontosabb kérdés azonban mégsem ez, hanem az, hogy miként lehetnék az, akin az Isten megkönyörül, vagyis hogyan lehetnék én is a könyörülő Isten tulajdona. Tudatosan, akarattal, szándékosan, odaszántan, hogyan lehetnék én is az irgalom edénye? Lehet-e olyan akaratom, futásom, amely találkozik az Isten könyörületével? Vágyhatom-e az Isten vágyával, sőt akarhatom-e az Isten üdvözítő akaratával azt, hogy Isten megkegyelmezettje legyek én is, az a boldog ember, akinek az Úr bűnt nem tulajdonít.[[4]](#footnote-4)

Ismerjük a tékozló fiú történetét (Lk 15: 11-24). Vágyott-e a tékozló fiú atyja kegyelmére és bocsánatára, vagy csak megint jól akart élni? Vágyott-e az atya szeretetére és könyörületére? Akarta-e atyja könyörületét és szeretetét? Találkozott-e ez a két akarat és vágy? Bizony igen! Istennek Igéje ezerféleképpen tanúskodik Isten üdvözítő akaratáról, az egyik a sok közül így szól: „Mert az Isten mindeneket engedetlenség (bűn)[[5]](#footnote-5)(és vakság)[[6]](#footnote-6) alá rekesztett, hogy mindeneken könyörüljön.” (Róm 11:32)[[7]](#footnote-7) Hallod? Isten alig várja, hogy már végre rajtad is megkönyörüljön! „Istenünk (…), (…) azt akarja, hogy minden ember üdvözüljön és az igazság ismeretére eljusson.”[[8]](#footnote-8) Halld, Isten azt akarja, hogy üdvözülj és megismerd az Ő igazságát, sőt Őt magát, veled kapcsolatos jó szándékát! Ez az ő kétségbevonhatatlan és megmásíthatatlan akarata. Találkozik-e Isten üdvözítő akarata a te akaratoddal? Úgy gondolom, hogyha e két akaratnak találkoznia kell, akkor ennek ideje itt és most van! A kegyelemnek e mostani ideje a tied, a következő pillanat viszont már bizonytalan, senki nem tudja, hogy mi fog történni, most viszont Isten akarata találkozhat a tiéddel!

Van egy hely a tér-idő kontinuumban, a kereszt, ahol megállva mindennél érthetőbben láthatod, hogy mi módon volt hajlandó Isten megmutatni neked az ő haragját, megismertetni az Ő hatalmát, azt tudni illik, hogy Jézus Krisztusban milyen nagy békességes tűréssel szenvedte el a harag edényeit, melyeket veszedelemre készített. Általuk példaként adva eléd a bűn hatalmát és minden pusztító munkáját, a közömbösséget, a hitetlenséget, az árulást, tagadást és Isten minden gyűlöletét, hogy te meggyűlölvén azt, Jézus Krisztust válaszd, az életet, nem pedig a halált és a kárhozatot.[[9]](#footnote-9)

Engedd, hogy beléhelyezzen az Isten a saját koordinátarendszerébe, a megfeszített Krisztusba, az egyetlen valóságos kiindulópontba, hogy onnan nézz és láss! Nézd hát, Isten jóságát, hogyan tette lehetségessé a lehetetlent, és vetette el szent Fiát, Jézust a keresztfa kínhalála által. Isten Fia így kiáltott föl a kereszten: „Én Istenem, én Istenem, miért hagytál el, miért vetettél el engemet? Akkor nem jött válasz a mennyekből. Miért? Azért, hogy téged kegyelmébe fogadjon az Isten, és aki az átok és ítélet edénye voltál, az irgalom edényévé teremtsen újjá, hogy megismertesse veled is az ő dicsőségének gazdagságát, az Ő irántad való jóságát és szeretetét! Ezért vetette el Jézust ott a keresztfán!

Nincs Istennek más irgalma, más könyörülete, más szeretete, más igazsága, hanem csak egyedül Jézus Krisztus, Ő pedig te érted könyörgött a keresztfán, amikor bűneid bocsánatáért járt közbe az Atya Istennél.[[10]](#footnote-10)

Gondold át az elhangzottak alapján Istennek ezt az igéjét! „***Annak okáért tehát nem azé, aki akarja, sem nem azé, aki fut, (…)!”*** Ezt pedig értsed úgy, hogy nem lehet a tied a bűnbocsánat és az örök üdvösség, ha azt a saját igazságoddal akarod, ha *tulajdon igazságod* által akarsz betörni az Isten országába, a mennyei Atya szívébe és kegyelmébe, mert úgy mond az Isten tartózik neked, az üdvösség megérdemelt fizetés gyanánt jár neked! Ezzel ellentétben az üdvösség viszont azé, aki testestől-lelkestől ***a könyörülő Istené,*** aki a kegyelemet és a bűnbocsánatot a könyörülő Isten igazságával és akaratával, sőt az Ő könyörületével a saját életénél is jobban akarja, aki éhezi és szomjazza azt minden nap, szüntelenül! Szomjazod-e az Isten könyörületét? Olyan-e neked az Isten könyörülete, mint a levegő, amit ha nem lélegeznél be, akkor fuldokolnál? Ismered-e, átélted-e azt az egzisztenciális szükséget, hogy Isten kegyeleme nélkül meghalsz és elveszel, éppen úgy, ahogy levegő nélkül?

Válaszd hát a Krisztusban neked is fölkínált kegyelmet, üdvösséget! Hogyan? Úgy, hogy meghallod az Isten veled kapcsolatos üdvözítő akaratát, megbízol Benne és te is úgy akarod azt, ahogyan Ő akarja! Az Úr imájában elmondod: „Legyen meg a Te akaratod, amint a menyben úgy a földön is.” Ezt imádkozod, de valóban ezt akarod te is? Akarod ezt igazából? Ez döntés kérdése. Akarod, vagy nem akarod? Nincs más alternatíva! Ha van bűnért való áldozat, már pedig van, és Jézus Krisztus az, akkor van bűn is, nem a másoké, nem a világé, hanem a sajátod. Valld be hát bűneidet, azaz járulj a bűneiddel a kegyelem trónusához, Jézus Krisztushoz bűnbocsánatért és kegyelemért! Keresd szüntelenül az Atya Isten arcát hálaáldozataiddal és közbenjáró könyörgéseiddel, Istenfélő szent élettel!

Boldog vagy, ha már a hit bizalmával gyermeki tiszta szívvel vallhatod: ***A könyörülő Istené vagyok én is és mindörökre az is maradok!*** Ámen.

1. Róm 9:14. [↑](#footnote-ref-1)
2. Avagy nem szabad-é nékem a magaméval azt tennem, amit akarok, avagy a te szemed azért gonosz, mert én jó vagyok? Máté 20:15. [↑](#footnote-ref-2)
3. Róm 9:23. [↑](#footnote-ref-3)
4. Zsolt 32:2 Boldog ember az, akinek az Úr bűnt nem tulajdonít, és lelkében csalárdság nincsen. [↑](#footnote-ref-4)
5. Róm 7:14 [↑](#footnote-ref-5)
6. Vö. János 9: 1-12. [↑](#footnote-ref-6)
7. Vö. még a Gal 3:22. [↑](#footnote-ref-7)
8. 1Tim 2: 3-4. [↑](#footnote-ref-8)
9. Íme, felette közel van hozzád ez ige: a te szádban és szívedben van, hogy teljesítsed azt. Lám elődbe adtam ma néked az életet és a jót: a halált és a gonoszt. Mikor én azt parancsolom néked ma, hogy szeressed az Urat, a te Istenedet, hogy járj az ő útain, és tartsd meg az ő parancsolatait, rendeléseit és végzéseit, hogy élj és szaporodjál, és megáldjon téged az Úr, a te Istened a földön, amelyre bemégy, hogy bírjad azt. Ha pedig elfordul a te szíved, és nem hallgatsz meg, sőt elhajolsz és idegen isteneket imádsz, és azoknak szolgálsz; Tudtotokra adom ma néktek, hogy bizony elvesztek: nem éltek sok ideig azon a földön, amelyre a Jordánon általkelvén, bemégy, hogy bírjad azt. Bizonyságul hívom ellenetek ma a mennyet és a földet, hogy az életet és a halált adtam előtökbe, az áldást és az átkot: válaszd azért az életet, hogy élhess mind te, mind a te magod; Hogy szeressed az Urat, a te Istenedet, és hogy hallgass az ő szavára, és ragaszkodjál hozzá; mert ő a te életed és a te életednek hosszúsága; hogy lakozzál azon a földön, amely felől megesküdt az Úr a te atyáidnak, Ábrahámnak, Izsáknak és Jákóbnak, hogy nékik adja azt. 5Móz 30:14-20. [↑](#footnote-ref-9)
10. Jézus pedig monda: Atyám! bocsásd meg nékik; mert nem tudják mit cselekesznek. Luk 23:34. [↑](#footnote-ref-10)